Kriza ushqimore dhe kërkimet për rritjen e rendimentit
Roli që luan teknologjia në punën e Institutit të Kërkimeve Bujqësore për Drithërat në shtetin e Ajdehos
. Studjuesi Majk Bondman dhe personeli kërkojnë për rezistencë gjenetike në linjat e farës kundër një virusi, që ka shkatërruar të korrat e grurit në Afrikë. Instituti i Kërkimeve Bujqësore për Drithërat në Aberdin të shtetit Ajdeho është mes një numri të vogël qendrash kërkimore në mbarë botën që arkivon koleksione farërash nga pjesë të ndryshme të globit. Zoti Bondman thotë se disa koleksione mund të mos u përshtaten mirë prodhimeve të larta bujqësore, por ato mund të kenë një qëndresë gjenetike ndaj sëmundjeve si ajo që prek kërcellin.“ Shumica e ekspertëve janë të një mendimi se pjesë e zgjidhjes afat-gjatë për krizën ushqimore është përmirësimi i rezistencës ndaj sëmundjeve dhe shtimi i rendimentit të bimëve në gjithë botën. Shpesh fermerët marrin prodhime të larta pasi përdorin farëra të reja. Më në fund, sëmundjet natyrore të mjedisit u përshtaten farërave të reja dhe këto të fundit humbasin rezistencën ndaj tyre. Pas disa vjetësh, prodhimi fillon të bjerë. Studjuesit thonë se fermerët dhe mjedisi natyror përballen me një betejë të vazhdueshme biologjike. Ndërsa popullata e botës rritet, më shumë bimë ushqimore duhen kultivuar në tokën ekzistuese të punueshme, që pakësohet vazhdimisht. Kjo është një sfidë e vështirë dhe studjuesit në Institutin e Kërkimeve Bujqësore për Drithërat shpresojnë të luajnë një rol kritik.//rd//